המיתראיום של לונדון

המיתראיום של לונדון (באנגלית: London Mithraeum), הידוע גם בשמו מקדש מיתרס אשר על גדת הוולברוק, הוא מיתראיום רומי אשר התגלה במרכז הסיטי של לונדון במהלך עבודות בנייה בשנת 1954. המקדש, אשר הוקם על ידי כת גברית שסגדה לאל מיתרס, נחשב לאחד מהממצאים הרומיים החשובים ביותר שהתגלו בעיר לונדון במהלך המאה ה-20. האתר נחפר בשנת 1954 על ידי ויליאם פרנסיס גריימס, מנהל מוזיאון לונדון, ועל ידי אודרי ויליאמס. המקדש, שלתחילה קיוו כי היה כנסייה נוצרית קדומה, נבנה באמצע המאה השלישית לספירה והוקדש למיתרס או אולי לכמה אלים שהיו פופולריים בקרב חיילים רומיים. בהמשך הוא הוקדש מחדש, ככל הנראה לדיוניסוס, בתחילת המאה הרביעית. בתוך המקדש נמצאו פסלי שיש לבן מפורטים היטב מהמאה השלישית, שנקברו בקפידה בזמן ההקדשה מחדש; הפסלים שיובאו מאיטליה, מתארים את מינרווה, מרקוריוס, את מלווה ומדרכים המתים בעולם הבא ("פסיכופומפ"), ואת האלים הסינקרטיים מיתרס וסראפיס. בנוסף נמצאו כמה פסלוני חרס גסים יותר, שיוצרו מקומית, של ונוס המסרקת את שערה. הממצאים שנחשפו הוצגו במוזיאון לונדון. האתר הועתק ממיקומו הנוכחי כדי לאפשר את המשך עבודות הבנייה, והוצג לראווה ברחוב המלכה ויקטוריה. בשנת 2007 הוחלט להחזיר את המקדש למיקומו המקורי, כחלק מבניית מתחם עסקים חדש בתכנון האדריכלים נורמן פוסטר וז'אן נובל. האתר נפתח מחדש למבקרים בשנת 2017 במרתף מרכז בלומברג, לצד גלריה לאמנות עכשווית ותצוגה של ממצאים ארכאולוגיים שהתגלו במקום. קישורים חיצוניים אתר האינטרנט הרשמי של המיתראיום של לונדון (באנגלית) הערות שוליים